སྐད་ཡིག་གསུམ་ལྡན་གྱི་དྲ་རྒྱ་ཁ་བྱང་འདི་གཉིས་གང་ནས་འཛུལ་ཡང་གཅིག་མཚུངས་ཡིན་ལ།དྲ་རྒྱ་འདི་ཉིད་ཀྱི་ནང་དུ་བོད་ཡིག་དང༌།དབྱིན་ཡིགརྒྱ་ཡིག་བཅས་ཀྱི་ཐོག་ནས་ཤེས་བྱ་གང་མང་ཞིག་ལྟ་ཀློག་ཐུབ་པ་ཙམ་དུ་མ་ཟད།ཀློག་མཁན་སོ་སོའི་དེའི་ཐོག་བགྲོ་གླེང་ཡང་གང་འདོད་དུ་བྱེད་ཐུབ་པ་བཟོས་ཡོད།དེ་བཞིན་དབྱིན་ཡིག་དང་རྒྱ་ཡིག་གཉིས་ཐོག་དུས་ནས་དུས་སུ་གསར་འགྱུར་འགྲེམས་སྤེལ་བྱེད་བཞིན་པ་དང༌།རང་དབང་གི་ཐོག་ནས་བགྲོ་གླེང་བྱེད་ཡུལ་ཡང་ཡོད།གཙོ་བོ་བོད་ཡིག་ཐོག་བོད་ཕྱི་ནང་གཉིས་ཀྱི་གསར་འགྱུར་དང་རྒྱལ་སྤྱིའི་གསར་འགྱུར་གལ་ཆེ་ཁག་དུས་ཐོག་ཀློག་འདོན་ཐུབ་པ།བོད་ཡིག་གི་ཐོག་ནས་བསམ་ཚུལ་འདྲ་མིན་བརྗེ་རེས་བྱེད་ཡུལ་མི་སྒེར་སོ་སོའི་ཟིན་བྲིས་དང༌།བོད་དབྱིན་རྒྱ་གསུམ་གྱི་གླེང་སྟེགས།ཆོས་དང་རིག་གཞུང་ཡུལ་སྲོལ་གོམས་གཤིས་བཅས་ཀྱི་སྐོར་དཔྱད་རྩོམ་དང་ངོ་སྤྲོད་བཅས་རྩོམ་ཡིག་འདྲ་མིན།དེ་བཞིན་བོད་ཀྱི་བང་ཆེན་གྱི་ལས་འཆར་ནང་ཡོད་པའི་བཙན་བྱོལ་ནང་གི་རིས་མེད་དགོན་སྡེ་ཁག་དང༌།གཞིས་ཆགས་ཁག་གི་ལོ་རྒྱུས་དང་ཚོན་ལྡན་འདྲ་པར་བཅས་ཀྱང་རིམ་པས་དྲ་གནས་སུ་འདོན་ཐུབ་པ་བྱེད་རྒྱུ་དང༌།འདི་ནས་པར་སྐྲུན་བྱས་པའི་དེབ་ཕྲེང་སོགས་དྲ་གནས་སུ་ཀློག་འདོན་བྱེད་ཐུབ་པར་འབད་བརྩོན་བྱེད་རྒྱུ་ཡིན།